Diari Oficial de la Generalitat Valenciana


Sumari del DOGV 3466, del 01-04-1999 (1999/2232)

RESOLUCIÓ de 22 de febrer de 1999, de la secretària general de la Universitat de València, per la que es delega als secretaris dels departaments la competència de custodiar la documentació presentada pels participants en els concursos per proveir places de funcionaris docents.
-------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3466

Data del DOGV
:   01-04-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/2232


Data del document
:   22-02-1999

Organisme emissor
:   Universitat de València

Tipus de document
:   Resolució

Descriptors 

:   * concurs administratiu
    * personal docent
    * delegació de poders
    * universitat

RESOLUCIÓ de 22 de febrer de 1999, de la secretària general de la Universitat de València, per la que es delega als secretaris dels departaments la competència de custodiar la documentació presentada pels participants en els concursos per proveir places de funcionaris docents. [1999/Q2232]
  
L'article 123 dels Estatuts de la Universitat de València, aprovats pel Decret de 28 d'octubre de 1985, del Consell de la Generalitat Valenciana, atribueix al secretari general, entre altres, la competència de custodiar la documentació universitària.
  
L'article 12.1 del Reial Decret 1.888/1984, de 26 de setembre, pel qual es regulen els concursos per a proveir places dels cossos docents universitaris, estableix que en els set dies hàbils següents al dia en què acabe l'activitat de les comissions de selecció, els secretaris lliuraran a la secretaria general de la universitat convocant l'expedient administratiu del concurs, que contindrà els següents documents:
  
a) Acta de constitució de la comissió i de cada sessió.
  
b) Documents a què fa referència l'article 8.4.
  
c) Document en què consten els criteris per a la valoració de les proves a què fa referència l'article 8.2.
  
d) Document en què consten els informes a què fan referència els articles 8.2, 9.2 i 10.2
  
e) Document en què conste la valoració raonada de la comissió o de cada membre sobre cada concursant en cada prova, d'acord amb els articles 9.7 i 10.4.
  
f) Acta de proposta de provisió dels concursants que siga procedent, ordenats segons els mèrits.
  
g) Currículum vitae, projecte docent i d'investigació, documents i treballs presentats pels candidats.
  
A fi d'agilitar la devolució als interessats de la documentació exigida pels articles 9 i 10 del Reial Decret 1.888/1984, de 26 de setembre, documentació normalment molt voluminosa, i per a evitar el transtorn que representa haver de traslladar-la des del centre o el lloc on actuen les comissions de selecció fins als serveis centrals de la Universitat perquè la custodie la Secretaria General, i d'acord amb l'article 13 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, la Secretaria General resol:
  
Delegar als secretaris dels departaments a què estiguen adscrites les places de funcionaris docents dels concursos que convoque la Universitat de València la custòdia de la documentació presentada pels concursants a les comissions de selecció, és a dir:
  
- Currículum, per quintuplicat.
  
- Projecte docent i, si s'escau, d'investigació, per quintuplicat.
  
- Un exemplar de les publicacions i dels documents acreditatius del que es consigne en el currículum.
  
- Resum del tema elegit o del treball original d'investigació, que s'exposa en la segona prova del concurs.
  
Les resolucions que es dicten en virtut d'aquesta delegació indicaran expressament aquesta circumstància i es consideraran dictades per l'òrgan que delega. Aquestes resolucions no esgotaran la via administrativa i es podran recórrer davant el rector de la Universitat de València en els termes indicats per la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
No es podran delegar en cap cas les competències ja delegades per aquesta resolució.
  
D'acord amb l'article 13 de la Llei de Règim Jurídic de les Administracions Públiques i del Procediment Administratiu Comú, aquesta resolució es publicarà en el Diari Oficial de la Generalitat Valenciana i tindrà efecte a partir de l'endemà de la publicació.